钦定古今图书集成/明伦汇编/氏族典/第361卷 > 《汪溪族谱》 > 《辨金姓源流》
## 钦定古今图书集成/明伦汇编/氏族典/第361卷 > 《汪溪族谱》 > 《辨金姓源流》

玹历考史册，按金姓其原有四：周慎靓王时有金投；
汉文帝时，长陵有金王孙，或云皆出金天氏，此其一
也。夏后氏苗裔淳维传至休屠王太子日䃅，入汉，拜
侍中，武帝赐姓金氏，封秺侯，子孙族望京兆，其二也唐初有金真平，以《弁韩》苗裔国新罗内附，高祖累世
封王宿卫，此其三也。五季间，吴越有汉，赐项伯姓刘
氏，子孙避其国王钱镠讳，更姓金云。孙履祥在宋以
道学鸣，世称“仁山先生”，此其四也。夫是四金，前三金，
其先皆在长安，后渐蔓延于天下；后一金，其先则在
婺州，后亦迁徙于四方。第明著于史书，玩者习而不
察，又错居于人世，似者久而乱真。然江淮、河汉源流，
须各得其宗于楩楠。“樟根本，必各求其实，庶上不
诬其先祖，斯下不欺其后人。”窃按史书家谱，汪溪金
氏，其迁徙始祖，则自唐博道公，其得姓始祖，则自汉
秺侯。盖由京兆一徙于南阳，再徙于建康，三徙于苏
州，四徙于桐庐，五徙于休宁杉坑，六徙于梅结，七徙
于汪溪。则其在长安自为京兆之宗，在吴越自为桐
庐之派。宋嘉泰癸亥汪运干楚材志吾将仕公墓。据
《学录谱》称，梅源金氏，因唐之乱，自桐庐家杉坑，遂为
休宁望族。其卜宅汪溪，又自君之曾大父也。景炎丙
子，黔江令若洙公叙《家谱》，称吾祖太公唐广明由桐
庐避地歙州，卜宅休之杉坑。元至正丁未，处士元文
叙《家谱》称始祖博道公生于桐庐，唐广明以巢乱来
迁休宁杉坑；至四世竦公，复迁梅结大冲；九世松青
公，又迁汪溪。则我金氏固肇于长安，盛于江南，蕃于
汪溪，固非若附支异派，而本源未之考也玹爰述简
端，以俟吾宗来学得有所考而不惑焉。永乐癸卯中
秋日，德玹拜书。

周